2.sz. melléklet

**Feladat- és ütemterv**

1. **Jogszabályi és szerződéses háttér**

A **1896/2013. (XII. 4.) Korm. határozatban**, a szombathelyi sportcélú beruházások megvalósításához szükséges intézkedésekről tárgyban a Kormány egyetértett a Szombathelyi sportcélú beruházások megvalósítására irányuló beruházási programmal (a továbbiakban: Program), amely első ütemében a Szombathely közigazgatási területén fekvő, 3643/1 helyrajzi számú, Rohonci úti sporttelep megnevezésű területen*),* a jelenlegi labdarúgó stadion helyén egy UEFA IV. kategóriájú labdarúgó stadion épül fel,illetve a jelenlegi sportcsarnok helyén egy új multifunkcionális sportcsarnok épül fel, melynek építtetője, Szombathely Megyei Jogú Város Önkormányzata, megvalósítója Szombathely Megyei Jogú Város Önkormányzatának megbízásából az önkormányzat által létrehozott, egyszemélyes gazdasági társaság, mint projekttársaság, a beruházás lebonyolítója, hivatalos közbeszerzési tanácsadója és építési műszaki ellenőre a BMSK Beruházási, Műszaki Fejlesztési, Sportüzemeltetési és Közbeszerzési Zrt. A Kormány egyetértett továbbá azzal, hogy a program első ütemének megvalósítására a 2013. és 2015. évek között összesen 9600 millió forint összegben kerüljön sor, amiből a 2014-es a költségvetés terhére 4600 millió forint állt rendelkezésre.

A **1346/2015. (V.27.) Korm. határozat** a 1896/2013. (XII.4.) Korm. határozat módosításaként a beruházás Szombathely közigazgatási területén lévő 3643/1, 3645, 3606, 3518/2 és 3643/2 helyrajzi számú ingatlanokon valósul meg, továbbá a beruházás építtetőjeként Szombathely Megyei Jogú Város által alapított egyszemélyes gazdasági társaságot (Haladás Sportkomplexum Fejlesztő Nkft.) jelölte ki.

Magyarország Kormánya a **462/2013. (XII.4.) Korm. rendelettel** a beruházást kiemelt jelentőségű üggyé nyilvánította, a **133/2015. (V.27.) Korm. rendelet** pedig a beruházási területet és az eljáró szakhatóságok megjelölését pontosította a 462/2013. (XII.4.) Korm. rendelet módosításaként.

Az Emberi Erőforrások Minisztériuma, mint támogató, és az Önkormányzat között **2014. szeptember 26. napján, 5693-9/2014 iktatószámon támogatási szerződés** (a továbbiakban: „Támogatási Szerződés”) jött létre, amely szerint az Emberi Erőforrások Minisztériuma a „20/24/20 Szombathelyi sportcélú beruházások támogatása (Szombathelyi Haladás Stadion fejlesztésének támogatása)” előirányzat terhére pénzügyi támogatást nyújt a 9700 Szombathely, Rohonci út 3. szám alatti, 3643/1 hrsz-ú ingatlanon egy új UEFA IV. kategóriájú labdarúgó stadion, valamint egy új multifunkcionális sportcsarnok megvalósításával (a továbbiakban: „Beruházás”) összefüggő költségekhez. **Felek a Támogatási Szerződést 2015. július 7-én módosították** a sportfejlesztéssel és sportlétesítmény-gazdálkodással összefüggő feladatok változásával kapcsolatos intézkedésekről szóló 1061/2015. (II. 18.) Korm. határozatra és a szombathelyi sportcélú beruházások megvalósításához szükséges intézkedésekről szóló 1896/2013. (XII. 4.) Korm. határozat módosításáról szóló 1346/2015. (V. 27.) Korm. határozatra tekintettel, így megváltozott Támogató személye, illetve az Önkormányzat helyett a Támogatott lett a támogatás kedvezményezettje.

A Nemzeti Fejlesztési Minisztérium 2015. október 13-án, GHÁT/543/2015-NFM\_SZERZ iktatószámon a korábban az EMMI által megkötött támogatási szerződés 2. számú módosításaként egységes szerkezetű támogatási szerződés került aláírásra 9 582 590 000 Ft összegben a Szombathelyi Haladás Stadion fejlesztésének (a továbbiakban: Beruházás) támogatására a Szombathelyi sportcélú beruházások támogatása (Szombathelyi Haladás Stadion fejlesztésének támogatása) fejezeti kezelésű előirányzat 2014. és 2015. évi forrásai terhére.

2015. november végére, a kivitelezői munkák közbeszerzési eljárás keretében kapott ajánlatok alapján, ismertté vált, hogy a forrás nem elegendő a Program költségeire, a forrás bővítése vált szükségessé.

Az egyes sportinfrastruktúra-fejlesztési beruházások megvalósításához kapcsolódó kormányhatározatok módosításáról szóló **1071/2016. (II. 25.) Korm. határozatban** a Kormány egyetért azzal, hogy a Szombathelyi sportcélú beruházások fejlesztés első ütemének megvalósítására a 2013. és 2017. évek között összesen 15 200,0 millió forint összegben kerüljön sor, és a Kormány engedélyezi, hogy a nemzeti fejlesztési miniszter a XVII. Nemzeti Fejlesztési Minisztérium fejezet, Fejezeti kezelésű előirányzatok cím, Sportlétesítmények fejlesztése és kezelése alcím, Szombathelyi sportcélú beruházások támogatása (Szombathelyi Haladás Stadion fejlesztésének támogatása) jogcímcsoport terhére a 2017. év tekintetében legfeljebb 5580,5 millió forint összegben kötelezettséget vállaljon.

**2. Építmény leírása, funkcióinak ismertetése, feladatterve**

Előzmények, tervezési program és a helyszín ismertetése

A 9700 Szombathely, Rohonci út 3. 3463/1 hrsz-ú ingatlanra tervezett Szombathelyi Labdarúgó Stadion és Multifunkcionális Sportcsarnok létesítmény VA-06D-EOH6876-37/2015 iktatószámú építési engedéllyel és VA-06/ÉÖO/565-25/2016. számú módosított építési engedéllyel rendelkezik.

A beruházást a 462/2013 (XII.4.) Korm. rendelet nemzetgazdasági szempontból kiemelt jelentőségű beruházásnak nyilvánította.

A telek a Rohonci út, Bartók Béla körút, Perint patak által lehatárolt területen található, ahol az addig működő labdarúgó stadion és számos sportágat befogadó munkacsarnok elbontásra került.

Az eddigi pálya hossztengelye az előírásoknak megfelelően elforgatásra került észak-dél vonaltól 10°os kitéréssel. A terület megközelítése, a jelenlegi megoldáshoz hasonlóan a Rohonci út és Bartók Béla út felől történik.

Az ingatlan védettsége: a telek nem áll védettség alatt.

Építési övezetbe sorolás: KSZ

Tervezési koncepció, az épület kialakítása, az épület telepítése

A telken eddig is a Haladás labdarúgó stadionja volt megtalálható. Az 1923-ben átadott, 12 500 (ebből 3000 ülő és 9500 álló hely) néző befogadására képes létesítmény és egyéb sportolásra használható sportlétesítmények nem felelnek meg a mai kor követelményeinek, ezért egy komplex fejlesztési program keretében a létesítmény megújul. A telken meglévő épületek teljesen elbontásra kerülnek. A tervezett futballpálya a jelenleg meglévő pályaszinten marad.

Az új labdarúgó pályát É-D-i tengelytől a szabványok által megengedett 10°-kal elforgatva helyeztük el, arénaszerű lelátó kialakítással. A tömegformálását markánsan meghatározza a stadion funkció mellé elhelyezendő multifunkcionális sportcsarnok, amely két kézilabda méretű pályát, 58 méteres bemelegítő folyosót, ökölvívó, birkózó és súlyemelő termeket tartalmaz. A labdarúgás helyiségei: a sportolók, a sajtó, és a VIP vendégek a funkciónak megfelelően mind a nyugati oldalon kaptak helyet. A sportcsarnok funkciói is a nyugati oldalon kerültek elhelyezésre, de egy vizuálisan és funkcionálisan is elkülönített épülettömegben a labdarúgástól. A két rész teljesen külön használható és üzemeltethető, viszont a gazdaságosság miatt az üzemeltetés és a kiszolgálásuk közös. A két épülettömeg csak a parkoló-lemez alatt, a földszinten van összeköttetésben. A kettő kialakítása erőteljesen eltér, a stadion egy könnyedebb acélszerkezetű tartókból álló, feszített membrán fedésű ívelt tömeg. Míg a sportfunkciókat magába foglaló tömeg szikár megjelenésű. Az épület lelátói és tartószerkezete előregyártott vasbeton elemekből, a tetőszerkezete acél tartókból készül, feszített membrán fedéssel. A két épülettömeg között helyezkedik el a VIP és Sky-box vendégek parkolását biztosító parkolólemez, amelyet az északi és déli oldal felöl rámpával lehet megközelíteni. A déli rámpa úgy került kialakításra, hogy az autók azon is tudjanak parkolni.

Az épület elhelyezéséből adódóan, új városi tér alakul ki az épület és a meglévő utak között. A korábbi kialakítással ellentétben kerítés nem készül, így ezek a területek bekapcsolódnak a város életébe.

Az alsó szinten található az összes labdarúgó sportolói funkció a pályával egy szintben, valamint, az üzemeltetési és sajtó területek, a sportcsarnokok öltözői, a bemelegítő folyosó, a súlyemelők, birkózók és ökölvívók edző tere. Az épület félemeleti szintjén találhatóak a HVSE irodái. A VIP szinten kapott helyet a VIP lounge és az ezekhez kapcsolódó kiszolgáló funkciók, és egy szinttel feljebbre kerültek a sky-boxok, a kiemelt vendégek részére készülő, elkülönített páholyok, valamint a stadion technológiából adódóan szükséges egyéb funkciók is, a stúdió, az irányítási központ és a bevetési központ.

Az épület parkoló-lemezén és rámpáján a VIP és Sky-boxok számára biztosított parkoló helyek kerültek, illetve déli oldalon, a telekhatár mellett találhatóak még parkolók. Az üzemeltetés számára a déli rámpa alatt került létesítésre egy elzárt parkoló.

Megközelítés

A labdarúgó stadion hazai szurkolói, a vendégszurkolói, a VIP vendégei, a játékosok, a sajtó valamint az üzemeltetés és árufeltöltés útvonalai a lehető legracionálisabb útvonalakon, elkülönítve, a keresztezések kiküszöbölésével kerültek kialakításra. Az épületben és a környező területein is, a nagy nézőszám miatt, jól látható információs felületek kerülnek kialakításra, a szektorok és egyéb funkciók jelölése is hangsúlyosan kiemelésre kerülnek, a Haladás arculatát figyelembe véve.

Feltöltés, árubeszállítás, irodák megközelítése

Az északi oldalon, a Bartók Béla körút mentén kaptak helyet az üzemeltetés területei, itt találhatóak az üzemeltetési háttérterületek (irodák, öltözők a személyzet és catering emberei számára). A HVSE irodai dolgozói a félemeleten kerültek elhelyezésre. A labdarúgó stadiont kiszolgáló catering a parkolólemezen keresztül végzi az árufeltöltést. Ugyancsak itt helyezkednek el a kiszolgáló háttérterületei is.

Labdarúgó sportolók

A nyugati oldalon érkeztetett sportolói csapatok buszai az épületben kialakított védett, fedett előtérbe érkeznek, innen a mixed zone-on áthaladva tudnak az épületbe lépni, és a sportolói öltözőket és egyéb sportolói területeket megközelíteni. Az épületen belül a sportolói területek mind egy szinten, a pálya szintjén helyezkednek el, a sporttechnológiai igényeknek megfelelően. A sportolók a pályára, az előírásoknak megfelelően, pályaszintben, a flash zoneon keresztül, a játékos kijárón át jutnak.

VIP és Sky-box vendégek

A VIP vendégek a parkolólemezen keresztül egy elkülönített, megemelt szinten jutnak be az épületbe, az előcsarnokot érintve. Innen érik el VIP lounge-ot vagy a vertikális közlekedőmagon keresztül az egy szinttel magasabban elhelyezkedő Sky-boxokat.

Sajtó munkatársak

A sajtó terület bejárata a nyugati oldalon, a labdarúgó sportolói bejárat mellett található, szeparáltan a játékosoktól. A sajtó számára biztosított háttérkiszolgálás a parkolólemez területe alatt kap helyet, és egy kelet-nyugati közlekedő folyosón keresztül jutnak el a lelátón létrejövő sajtó helyekre. Ez teljesen szeparált közlekedést biztosít a lelátó, flash zone, mixed zone és a stúdiók között, és a fotósok és a kameramanok pályára jutása is közvetlenül a sajtó területekről történik. A sajtó terület részeként került elhelyezésre a konferenciaterem, valamint munkahelyek és az ehhez kapcsolódó háttérterületek. A közvetítő kocsik helye a sajtó bejárathoz közel kialakított 1000 m2 nagyságú területen található.

Hazai szurkolók

A hazai szurkolók nagy része a földszinten, a Rohonci út felöl az északkeleti és a délkeleti oldalakon elhelyezett beléptető kapukon keresztül tudja elérni a lelátó alatti közönségforgalmi teret, majd innen érik el a lelátón található ülőhelyeket. Ez alól kivételt képeznek a nyugati oldalon, a VIP és a sajtószektorok mellett, elhelyezkedő nézőhelyek. Ezeket az épület északi és déli oldalán lévő széles rámpákon keresztül a megemelt szintről lehet megközelíteni. Az itt ülő szurkolóknak külön büfék, mosdók és egyéb a követelményeknek megfelelő kiszolgáló, egészségügyi és biztonsági helyiségek kerültek kialakításra. A földszinti közönségforgalmi kiszolgáló területek a lelátók alatt helyezkednek el. A szurkolók részére a keleti oldalon, a külön épületben elhelyezkedő múzeum-shop-büfé épületben kerül biztosításra az előírásoknak megfelelő számú jegypénztár.

Vendégszurkolók

A Vendégszurkolók észak felöl, védett útvonalon keresztül szeparáltan érkeznek meg az épületbe, külön beléptetési pontok és jegypénztárak mellett. A vendégszektor a biztonsági előírásoknak megfelelően a hazai szektortól leválasztásra kerül. Itt a lelátó alatt az előírásoknak megfelelő számú és kialakítású kioszkok, mosdók, biztonsági helyiségek kerültek kialakításra

Mentők, tűzoltók, meccsbiztonság

A meccsek védelméről gondoskodók az üzemeltetési területeket használják. A mentő állások a közvetlen pálya kapcsolatú áthajtó mellett az északi homlokzati oldalon kapnak helyet. A biztonsági személyzet az üzemeltetési liften és lépcsőházon tudja megközelíteni a sky-box szinten lévő biztonsági helyiséget, mely az előírások szerinti pályarálátással rendelkezik. A tűzoltó felállási területet a stadion mind a négy oldala mentén került elhelyezésre. A tűzoltó bevetési központ az északi oldalon található, a földszinten helyezkedik el, a tűzoltó felállási hely közelében.

Sportcsarnok

A sportcsarnok megközelítése az északnyugati oldalon történik - teljesen elkülönítve a labdarúgó szurkolóktól – a földszinti előcsarnokon keresztül. A sportcsarnokba látogatóként érkezők innen egy lépcsőn keresztül jutnak fel vagy a parkoló-lemezen keresztül tudják megközelíteni a 496 fős lelátóval rendelkező kézilabdatermet. Itt számukra az előírásoknak megfelelő büfé, mosdó és egyéb kiszolgáló terület került kialakításra. A sportcsarnokba sportolóként érkezők a földszinten belépve rögtön az ott található öltözőkben tudnak eljutni, és utána érik el a különböző edzőtermeket.

Környezet alakítás

Az épület a keleti oldalon, a Rohonci út felöl, a telekhatártól visszahúzva kerül elhelyezése, így a két sarkánál egy-egy nagyobb méretű városi tér alakul ki. A jelenlegi állapottól eltérően a telekhatár mentén nem lesz kerítés. A telek gépjárművel való megközelítését a meglévő közútcsatlakozások áthelyezésével, mindinkább a telekhatárok mellé szorítottuk, nagyobb helyet hagyva a gyalogos közlekedésnek. A nagyteherbírású burkolatok lehetővé teszik az épület gépjárművel történő megközelíthetőségét, a szakhatóságokkal egyeztetett és a vonatkozó jogszabályokban rögzített követelményeknek megfelelően. A gépjármű parkolók a telek déli oldalán és a parkolólemezen és rámpán helyezkednek el, a többi gyalogosok számára kialakított terület. Az épület keleti, északi és déli oldala mentén a múzeum-shop-büfé hosszúkás tömegének folytatásaként egy nyírt sövényből álló, több ponton megnyitott első lezárás került létesítésre. Ennek természetesen meccsnapok első szűrési lehetőséget biztosít a rendezvény rendezői számára.

Belsőépítészeti leírás

*Sportolói területek*

Minden belső kialakítás egyszerűségre és könnyen tisztíthatóságra törekszik. A sportolók kényelmét és egészségét szolgáló területek a klubbal egyezetett módon kerülnek majd kialakításra.

*Általános közönségforgalmi területek*

Egyszerű, könnyen tisztítható felületek, biztonságos kialakítás a tömegtartózkodási területeken. Ahol szükséges vandálbiztos kialakítás is megtalálható (pl. vendég szektor)

*VIP és Sky-box területek*

Igényes belsőépítészeti kialakítások, a VIP igényeknek megfelelően, a mai kor VIP kiszolgálásának szempontjait figyelembe véve készülnek majd a belsőépítészeti tervek.

*Iroda és sajtó területek*

Általános irodai kialakítások az iroda és konferencia területeken.

A 2017. évi forrás terhére felhasználható 603 322 041 Ft felhasználásának leírása

A 2017. évi forrás terhére a támogatási szerződés 2016. május 4. napján hatályba lépett 3. számú módosításában lekötött 4 977 146 959 Ft összegű támogatáson túlmenően  további 603 322 041 Ft biztosítása infrastruktúra-elemek, felszerelések és  berendezések beszerzésére irányuló műszaki tartalom bővítés megvalósítása érdekében.

|  |  |
| --- | --- |
| **2017-ben szerződött összeg** | **603 322 041 Ft** |
| Felhajtható székek | 39 747 968 Ft |
| Épített merülő medence | 7 773 800 Ft |
| Bérlői területek kiépítése, mobíliák | 162 251 339 Ft |
| Digitalis signane, LED priméter, LED kijelző | 261 250 046 Ft |
| Sportcsarnok homlokzat kialakítás | 50 760 000 Ft |
| Konyhatechnológia | 81 538 888 Ft |

Felhajtható székek:

A pályázati anyagban fix, polipropilén, közvetlenül az előregyártott vasbeton lelátó elemre erősíthető, külön közbenső elemet nem igénylő, antisztatikus, UV álló stadion székek kerültek megajánlásra, ugyancsak fix típusúak voltak a VIP, a Sky-box és a sajtó székek is. Ezen típusok hátránya, hogy egyrészt nagyobb helyet vesznek el a rendelkezésre álló térből, mint a felhajtható típusú székek, másrészt, a stadion székek esetében, ha a székeken lévő vízelvezető nyílások szennyeződéssel tömítődnek, akkor megáll rajtuk a víz. Mivel a 1071/2016. (II.25.) kormány határozattal módosított 1896/2013. (XII.4.) kormány határozat a beruházásra fordítható forrás összegét megemelte, ezért lehetőség van korszerű az épülő stadionokban elvárt minőségnek és paramétereknek megfelelő széktípusok beszerzésére, melyek időtállóbak, vandál biztosabbak, és üzemeltetési szempontból is jobban kezelhetőek. Fentiek alapján javasolt a fix típusú székeket, felhajthatóra cserélni.

Épített merülő medence:

Az izmok regenerálódásának elősegítése érdekében javasolt hideg vizes épített merülő medence kiépítése, ugyanis kutatások támasztják alá azt az egyre inkább a hazai gyakorlatban is elterjedt módszert, miszerint a megterhelt izomzat hideg fürdővel gyorsabban regenerálható, illetve nagyobb teljesítményre ösztönözhető. A medence épített kialakítású, csempével burkolt, vízgépészeti berendezésekkel üzemeltetett egészségügyi és biztonsági előírásokat maximális kielégítő műtárgy lenne, amely a sportolók izomzatának terhelés utáni gyors regenerálódását hivatott elősegíteni.

Bérlői területek kiépítése:

A sportkomplexum üzemeltetési stratégiája a piaci alapú hasznosításra épül, ez az a terület a létesítményben, amelynek bérbeadása a létesítmény tulajdonosa számára jövedelemtermelő tevékenység lehet. A szombathelyi sport szempontjából fontos, hogy számos nemzetközi nagyvállalatnak van Szombathelyen magyarországi képviselete, forgalmuk nagyságrendje lehetővé teszi, hogy megfelelő marketing-kommunikációs szolgáltatás kínálat esetén komoly reklámozóként, szponzorként legyenek jelen a szombathelyi sportpiacon. Előzetes érdeklődések alapján számos nagyvállalat potenciális vásárlója lehet az új sportkomplexum szolgáltatásainak, ezért kiemelten fontos ezen szolgáltatások magas színvonalon történő nyújtása a minél gazdaságosabb értékesíthetőség szempontjából. A sportkomplexum legértékesebb állandó bevételtermelő területe ugyanis a sky-boxok értékesítése, amit piaci alapon kell értékesíteni. A sky-box iránt a futball a nyugat-európai üzleti futball kultúrájának terjedése, a hazai gyakorlat, illetve a helyi „high society” világa jelent igényt. A városban meglévő gazdasági erő potenciális fizetőképes keresletet jelent.

Digitális signane, LED periméter, LED kijelző:

A mai kor igényeinek megfelelően követelmény a dinamikusan frissülő, a stadionnal, csapattal, kerettel, stábbal, tabellával, mérkőzésekkel, sportélettel kapcsolatos információk. A Digitális eszközök által megvalósítható funkciók mellett, továbbá elengedhetetlen a klub hivatalos mobil applikációjának létrehozása IOS és Android platformokra. A pályázati kiírásban LED periméter fal nem szerepelt. Ma már szinte minden stadionban reklámozás céljára használnak LED periméter falakat, illetve a szurkolói élmény fokozására nagyméretű LED eredménykijelzőket. Ez utóbbin a közvetítésből kiragadott pillanatok is megjeleníthetők. Mindezek ma már szinte minden stadion kötelező multimédiás eszközei. A VIP-val szemközti oldalon és a kapuk mögötti rövid oldalakon LED periméter falak elhelyezésére kerül sor, továbbá a rövid oldalak átellenes sarkaiba tervezett 1-1 db 50 m2 felületű LED fal helyett nagyobb méretű 65 m2 felületű LED fal kerül felszerelésre.

Sportcsarnok homlokzat kialakítás:

A sportcsarnok épülettömegét a függönyfalak, és a függönyfalak elé szerelt szélérzékelővel ellátott automatikus motoros zsalúzia árnyékoló rendszerek teszik változatosabbá. Ezek egyrészt építészeti elemek, másrészt árnyékoló, továbbá nap- és hővédő funkcióval bíró szerkezeti egységek. Különösen fontos a földszinti bemelegítő folyosó, valamint az emeleten folyó labdajátékok miatti hő, és nap elleni védelem. A külső árnyékolók nagymértékben hozzájárulnak a sportcsarnok megfelelő és energiatakarékos hőtechnikai működéséhez. Erős szél esetén a beépített szélérzékelők jelzésére az árnyékolók automatikusan felhúzódnak. Ebben az esetben a belső árnyékolók látják el a belső területek nap elleni védelmét.

Konyhatechnológia:

A pályázati kiírásban a stadion kerengőjében található 5 db KIOSZK- büfé, valamint a VIP szinten, a VIP területén található 2 db KOSZK – büfé bútorozása, eszközei, felszerelése nem volt része a pályázati anyagnak. Indokolt a sportkomplexum gazdaságos üzemeltethetősége szempontjából a fentiekben említett területeken a konyhatechnológiai tervdokumentációban szereplő műszaki tartalommal a betervezett KIOSZK - büfék kiépítése.

**3. A program megvalósításának főbb elemei és ütemezése**

* kiviteli és gyártmány tervek elkészítése;
* organizáció;
* bontás;
* szerkezet építés;
* építészeti munkák;
* sporttechnológia;
* környezetrendezés, út-, közműépítés.

|  |  |  |  |  |  |  |  |  |  |  |  |  |  |
| --- | --- | --- | --- | --- | --- | --- | --- | --- | --- | --- | --- | --- | --- |
| **Beruházási program megvalósításának ütemterve 2016. - 2017. évek (adatok %-ban)** | | | | | | | | | | | | | |
|  | **Megnevezés** | | | | **2016. év** | | | | **2017. év** | | | | |
| **03.hó** | **06.hó** | **09.hó** | **12.hó** | **03.hó** | | **06.hó** | | **09.hó** |
|  | Kiviteli tervek | | | | 9,6 | 37 | 64 | 91,4 | 100 | |  | |  |
|  | Bontás | | | | 45,7 | 85,3 |  |  |  | | 100 | |  |
|  | Szerkezeti építés | | | | 0,4 | 12,9 | 31,7 | 59,4 | 82,4 | | 96,7 | | 100 |
|  | Építészeti munkák | | | |  | 0,3 | 14,7 | 30,5 | 51,9 | | 71,8 | | 100 |
|  | Sport technológia | | | |  |  |  |  |  | |  | | 100 |
|  | Környezetrendezés, út-, közműépítés | | | |  | 4,6 | 18,4 | 23,4 |  | | 38,8 | | 100 |
|  | | **Támogatás folyósításának ütemezése** | | | | | | | | | | forint | | |
| Ütem | | Időpont | Támogatás összege | Halmozott támogatás forrásévenként | | | Halmozott támogatás összesen | | | Forrásév | | Egységes Rovat Azonosító | | |
| 0. | | 2014. EMMI | 1 296 124 400 | 1 296 124 400 | | |  | | | 2014 | | K8902 | | |
| 1. | | 2016.02.02 | 2 948 808 989 | 4 244 933 389 | | |  | | | 2014 | | K8902 | | |
| 2. | | 2016.06.20 | 380 866 611 | **4 625 800 000** | | | **4 625 800 000** | | | **2014** | | K8902 | | |
|  | | 2016.06.20 | 2 700 000 000 | 2 700 000 000 | | |  | | | 2015 | | K8902 | | |
| 3. | | 2016.11.20 | 1 500 000 000 | 4 200 000 000 | | |  | | | 2015 | | K8902 | | |
| 4. | | 2017.01.25 | 756 790 000 | **4 956 790 000** | | | **9 582 590 000** | | | **2015** | | K8902 | | |
|  | | 2017.01.25 | 1 243 210 000 | 1 243 210 000 | | |  | | | 2017 | | K8902 | | |
| 5. | | 2017.04.20 | 2 603 322 041 | 3 846 532 041 | | |  | | | 2017 | | K8902 | | |
| 6. | | 2017.07.20 | 1 733 936 959 | **5 580 469 000** | | | **15 163 059 000** | | | **2017** | | K8902 | | |
| **Összesen** | | | **15 163 059 000** | **15 163 059 000** | | | **15 163 059 000** | | |  | |  | | |